Beloftes deur Eskom reeds weer ‘platgeval’Mpho Makwana, voorsitter van Eskom se raad. (Foto: Eskom) Die voorsitter van Eskom se raad se belofte om die kragvoorsiener se energiebeskikbaarheidsfaktor (EAF) op 60% te kry teen die einde van Maart “is ŉ dawerende mislukking” sê die DA. Dit omdat Eskom se weeklikse data oor sy EAF wys dat dit tans op 52% staan. “Met bedryfskenners wat deurgaans daarop gewys het dat Eskom nie sy EAF op die kort termyn sal kan opskerp nie, kan Mpho Makwana se aandrang op ŉ hoë EAF teen einde Maart slegs geïnterpreteer word as ŉ doelbewuste politieke boodskap wat geuiter is om ŉ valse versekering aan die landsburgers te gee,” sê Ghaleb Cachalia, die DA se woordvoerder oor openbare ondernemings. “Te midde van ŉ kragkrisis is dit belangrik dat Eskom eerlik met Suid-Afrikaners is en hom daarvan weerhou om misleidende vooruitsigte oor kragvoorsiening te maak.” Volgens Cachalia het die DA nog altyd volgehou dat dit uiters moeilik sal wees vir Eskom om sy EAF te verbeter met sy verouderde steenkoolaanlegte. “Die steenkoolaanlegte het bewys dat dit onbetroubaar is deurdat dit voortdurend met onklaarrakings sukkel namate meer opwekkingseenhede die einde van hul werkende bestaan bereik,” sê hy. “Om hindernisse vir onafhanklike kragprodusente uit die weg te ruim en meer in hernubare energie te belê, is ŉ broodnodige eerste stap om die EAF te verbeter.” Cachalia voer aan dat dit ook belangrik is dat daar in infrastruktuur belê word wat onafhanklike kragprodusente die nodige toegang tot die kragnetwerk kan gee. “In plaas daarvan om groot beloftes te maak moet die Eskom-raad en die nuwe minister van elektrisiteit konsentreer op kragvoorsiening in die komende wintermaande.”